Medisyne dalk binnekort goedkoper danksy nuwe beleidAaron Motsoaledi, minister van gesondheid (Foto: ANA) Aaron Motsoaledi, minister van gesondheid, het Donderdag gesê ŉ nuwe beleid oor intellektuele-eiendomsregte sal ŉ beduidende impak hê op toegang tot medikasie vir siek Suid-Afrikaners. Motsoaledi en Rob Davies, minister van handel en nywerheid, het verslaggewers toegespreek oor die Beleid oor Intellektuele Eiendom, wat onlangs deur die kabinet goedgekeur is. Die doel van die beleid is om privaat regte met regte in die Suid-Afrikaanse Grondwet te balanseer. Die eerste fase van die beleid sal op die gesondheidsorgbedryf fokus. Die beleid is die gevolg van die Doha-verklaring oor die TRIPS (handelsverwante aspekte van intellektuele-eiendomsregte) wat aan ledestate buigsaamheid bied om patenteregte te omseil en toegang tot noodsaaklike medikasie verseker. Motsoaledi het gesê na verwagting sal die beleid tot goedkoper medikasie lei vir die publiek en die privaat gesondheidsorgbedryf in Suid-Afrika. “Toe daar ooreengekom is oor die TRIPS-buigsaamheid in Doha, is daar bepaal dat al die maatskappye, wat medikasie deur navorsing vervaardig, ŉ 20 jaar-patentregperiode daarop sal hê. Dit beteken dat, ná die 20 jaar, kan enigiemand wat die vaardighede het, die medikasie vervaardig en daardie medikasie sal dan as generiese medikasie beskou word. “Die probleem is dat die 20 jaar teen ongeveer 2015 verstryk het. In plaas daarvan dat die generiese medikasie daarna gevolg het en die medikasie goedkoper beskikbaar sou wees, het die maatskappye die medisyne gevat, een molekule verander, en ŉ nuwe patent daarop bekom,” het hy verduidelik. Davies het gesê een van die belangrikste aspekte van die nuwe beleid is dat dit ŉ “stelsel van omvattende ondersoek” op patente vereis, iets wat nie tans bestaan nie, omdat die Kommissie van Maatskappye en Intellektuele Eiendom (CIPC) nie vroeër die kapasiteit gehad het om dit te doen nie. “Een van die gevolge is dat ons dus lae gehalte patente registreer. Dié beleid lê die basis dat regulasies in plek gestel kan word en wette ingestel kan word om hervorming in intellektuele eiendom in die land teweeg te bring. Dit sal waarskynlik eers ná die 2019- algemene verkiesing plaasvind.”